
Parlamentul  României

Camera Deputaţilor

Comisia pentru muncă şi protecţie socială











Nr.27/579










9 noiembrie 2006
R A P O R T

asupra propunerii legislative pentru modificarea şi completarea art.1 din Legea nr.147 din 26 iulie 2000 privind reducerile acordate pensionarilor pentru transportul intern
1. În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură de urgenţă, în vederea examinării şi întocmirii raportului, cu propunerea legislativă pentru modificarea şi completarea art.1 din Legea nr.147 din 26 iulie 2000 privind reducerile acordate pensionarilor pentru transportul intern, trimisă cu adresa nr. Pl.x 760 din 23 octombrie 2006.
La întocmirea prezentului raport Comisia a avut în vedere avizele:

· Consiliului Legislativ (nr.681/10.05.2006 - favorabil)

· Comisiei juridice, de disciplină şi imunităţi (nr.31/1219/31.10.2006 - negativ)
· Comisiei pentru egalitatea de şanse pentru femei şi bărbaţi (nr.37/355/25.10.2006 - favorabil),

precum şi punctul de vedere al Guvernului (nr.1670/26.05.2006 - negativ).
Propunerea legislativă are ca obiect de reglementare modificarea articolului 1 din Legea nr.147/2000 privind reducerile acordate pensionarilor pentru transportul intern, în sensul sporirii facilităţilor de care beneficiază în prezent pensionarii la transportul intern pe calea ferată, auto sau naval.
Comisia propune Plenului Camerei Deputaţilor respingerea propunerii legislative din următoarele considerente:

a) iniţiatorii nu au identificat sursele de finanţare necesare aplicării acestei iniţiative legislative, încălcându-se astfel atât prevederile art.138 alin.(5) din Constituţia României, cât şi cele ale art.15 alin.(1) din Legea nr.500/2002 privind finanţele publice, cu modificările şi completările ulterioare.

b) alocaţiile bugetare aprobate anual pentru facilităţile de călătorie sunt insuficiente, situându-se sub nivelul deconturilor întocmite de transportatori (cca. 50% din necesarul anual). Din acest motiv, transportatorii înregistrează o lipsă anuală de lichidităţi, fapt ce are un impact negativ asupra activităţii lor şi a situaţiei economice.

2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbateri au participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Muncii, Solidarităţii Sociale şi Familiei:
- d-l Cătălin Dănilă – Secretar de Stat

- d-na Georgeta Bratu – director.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 9 voturi pentru, 5 voturi împotrivă şi o abţinere.

5. Propunerea legislativă a fost respinsă de Senat în şedinţa din 16 octombrie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 7 noiembrie 2006, Comisia propune respingerea  propunerii legislative.

